บทเรียนเกาหลี
ทันทีที่รัฐบาลเกาหลีใต้ประกาศว่า การระบาดของไวรัสเมอร์สในเกาหลีใต้สิ้นสุดลงแล้วอย่างไม่เป็นทางการ หลังไม่พบผู้ติดเชื้อรายใหม่นานกว่า 23 วัน เมื่อวันที่ 29 ก.ค.ที่ผ่านมา
7 ส.ค. 2558

ทันทีที่รัฐบาลเกาหลีใต้ประกาศว่า การระบาดของไวรัสเมอร์สในเกาหลีใต้สิ้นสุดลงแล้วอย่างไม่เป็นทางการ หลังไม่พบผู้ติดเชื้อรายใหม่นานกว่า 23 วัน เมื่อวันที่ 29 ก.ค.ที่ผ่านมา
ผู้เขียนได้รับคำเชิญของ “ซัมซุง” ให้เดินทางไปเที่ยวเกาหลีใต้ โดยบริษัท ซัมซุง เชิญผู้สื่อข่าว 11 ประเทศ โดยอยู่กลุ่มอาเซียน 10 ประเทศ อีกหนึ่งมาจากออสเตรเลีย และถือว่าเป็นกลุ่มแรกๆ ที่เข้าไปเกาหลีใต้หลังจากเจอมรสุมโรคไวรัสเมอร์ส ทำให้การท่องเที่ยวเกาหลีซบเซา ซัมซุงยักษ์ใหญ่ในเกาหลีจึงย่อมได้รับผลกระทบตามไปด้วย
มีโอกาสได้สอบถามเจ้าหน้าที่ของ “ซัมซุง” ถึงวัตถุประสงค์ที่เชิญเดินทางมาเที่ยวเกาหลีครั้งนี้ ได้รับคำตอบว่า ไม่ได้ต้องการอะไร แค่มา “เที่ยวชม ชิม ช็อป” ไม่ต้องเขียนข่าวชื่นชมเกาหลี แค่ส่งไลน์ ส่งภาพขึ้นเฟซบุ๊ก แจ้งข่าวคราวหรือภาพในกลุ่มเพื่อนฝูงว่าได้ไปไหนมาไหน ทำอะไรในเกาหลี แค่นี้ก็ถือว่าประสบความสำเร็จแล้ว และงานนี้รัฐบาลเกาหลีไม่ได้มีนโยบายหรือขอร้องให้ “ซัมซุง” เชิญนักข่าว แต่ทุกภาคเอกชนธุรกิจในเกาหลี ถือเป็นหน้าที่ที่จะต้องช่วยกันฟื้นภาพลักษณ์การท่องเที่ยวเกาหลี ซึ่งในที่สุดแล้วภาคธุรกิจเองจะได้ประโยชน์ด้วย
นอกจากนี้ ยังเห็นได้ชัดว่า กลุ่มที่ “ซัมซุง” เชิญครั้งนี้ กว่าครึ่งหนึ่งเน้นกลุ่มนักบล็อกเกอร์ ยูทูบเบอร์ นักเคลื่อนไหวในโลกออนไลน์ ไม่ว่าจะเป็นช่องทางเฟซบุ๊ก อินสตาแกรม ที่มีแฟนคลับติดตาม ซึ่งถือว่าเป็นสื่อสายตรงในการใช้ช่องทางดิจิทัลถ่ายทอดกับแฟนคลับ ซึ่งคาดกว่าจะมีเป็นหลักล้านคนขึ้นไปที่จะได้เห็นภาพของประเทศเกาหลี
สำหรับสถานที่ที่เดินทางไปในเกาหลีครั้งนี้จะแตกต่างจากโปรแกรมทัวร์ เพราะจะเน้นให้เห็นถึงความหลากหลายของเกาหลี ทั้งด้านผู้นำนวัตกรรมเทคโนโลยี ศิลปวัฒนธรรม และแฟชั่น มีการพาไปเยี่ยมชมพิพิธภัณฑ์ทั้ง 3 แห่ง คือ Samsung Innovation Museum หรือ SIM ซึ่งเป็นพิพิธภัณฑ์นวัตกรรมของซัมซุง Samsung Leeum Museum Seoul หรือพิพิธภัณฑ์ ซัมซุง ลีอุม โดยคำว่า ลีอุม แปลว่า รูปแบบสไตส์ “ลีคุนฮี” ผู้ก่อตั้งและประธานซัมซุง นอกจากนี้ยังได้ไปเยี่ยมชม Museum of Art และ Esprit Dior exhibition การแสดงในโลกงานของ Dior แต่ละยุค 
ไปเที่ยวเกาหลีครั้งนี้ ทำให้ย้อนนึกถึงประเทศไทย ครั้งที่เกิดวิกฤตความเชื่อมั่นเศรษฐกิจซบเซา เราทำอะไรกันอยู่